કોંગ્રેસ અને જેડી-એસ બન્ને સાથે મળીને ચૂંટણી લડે, એવી પશ્ચિમ બંગાળનાં મુખ્યમંત્રી મમતા બેનરજીની સલાહ બન્ને પક્ષના નેતાઓએ કાને ધરી હોત તો ભાજપની અવસ્થા ભૂંડી થઈ હોત. જોકે હવે તો અબ પછતાયે હોત ક્યાં જબ ચીડિયા ચુગ ગઈ ખેત જેવી સ્થિતિ છે, પણ હજી વિપક્ષો બોધપાઠ લઈને આગામી લોકસભાની ચૂંટણી સાથે મળીને લડે તો ભાજપને પરાસ્ત કરવાની ક્ષમતા જરૂર ધરાવે છે. એમાંય પાછા ચૂંટણી પહેલાં વડા પ્રધાન કોણ થાય એ વિવાદમાં ના પડે તો. એ પહેલાં રાજસ્થાન, મધ્ય પ્રદેશ અને છત્તીસગઢને ફરી પોતાના કબજામાં લાવવાના ભાજપી પ્રયાસ સામે વિપક્ષી એકતાને સુવર્ણ તક છે. મિઝોરમ કોંગ્રેસના શાસન તળે ઘણા લાંબા વખતથી છે. વિધાનસભાની ચૂંટણી પછી ભાજપ આ ખ્રિસ્તી-બહુલ રાજ્યને એનડીએના છત્ર તળે લાવવા આસમાની સુલતાની આદરશે. ચાર રાજ્યોમાં કોંગ્રેસ અને વિપક્ષો સંગઠિત મોરચો રચીને લોકસભાની મે 2019માં અપેક્ષિત ચૂંટણીમાં ભાજપ અને મિત્રપક્ષોને પછાડવાનું રિહર્સલ કરી શકે.